CELEX: 32009D0755
Language: lt
Date: 1255392000000
Title: 2009/755/EB: 2009 m. spalio 13 d. Komisijos sprendimas dėl sprendimo finansuoti su kontrolės postais susijusius parengiamuosius veiksmus 2009 m.

14.10.2009   
            
            
               LT
            
            
               Europos Sąjungos oficialusis leidinys
            
            
               L 269/26
            
         
      KOMISIJOS SPRENDIMAS
   
   2009 m. spalio 13 d.
   dėl sprendimo finansuoti su kontrolės postais susijusius parengiamuosius veiksmus 2009 m.
   (2009/755/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1), ypač į jo 49 straipsnio 6 dalies b punktą ir 75 straipsnio 2 dalį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (2) (toliau – įgyvendinimo taisyklės), ypač į jo 90 straipsnį,
   kadangi:
   
               (1)
            
            
               Komisijos komunikate Europos Parlamentui ir Tarybai dėl Bendrijos veiksmų plano dėl gyvūnų apsaugos ir gerovės 2006–2010 m. (3) nustatyta, kad galiojančių minimalių gyvūnų apsaugos ir gerovės standartų atnaujinimas, atsižvelgiant į naujus mokslinius įrodymus ir socialinį ekonominį įvertinimą, ir veiksmingo jų įgyvendinimo užtikrinimas laikomi viena iš veiklos sričių.
            
         
               (2)
            
            
               Siekiant gerinti tam tikrų kategorijų vežamų gyvūnų gerovę, Bendrijos teisės aktuose nustatomi reikalavimai dėl ilgiausiai trunkančių kelionių, po kurių gyvūnai turi būti iškraunami, šeriami ir girdomi ir jiems leidžiama pailsėti. Gyvūnus vežant dideliais atstumais privaloma sustoti kontrolės postuose, kaip apibrėžta 1997 m. birželio 25 d. Tarybos reglamento (EB) Nr. 1255/97 dėl Bendrijoje sustojimo punktams taikomų kriterijų ir iš dalies keičiantis Direktyvos 91/628/EEB priede nurodytą maršruto planą (4) 1 straipsnio 1 dalyje.
            
         
               (3)
            
            
               Padaugėjus gyvūnų, vežamų keliais dideliais atstumais, iškilo būtinybė patobulinti kontrolės postus. Konsultuojantis su suinteresuotaisiais subjektais ir remiantis jų techninėmis žiniomis, būtina nustatyti kontrolės postų kokybės kriterijus ir apsvarstyti, kokias Bendrijos lygmens strategijas reikėtų parengti, kad vežėjams būtų patogiau šiais postais naudotis.
            
         
               (4)
            
            
               Be to, tam tikrose vietose kontrolės postų nėra, o kai kurių esamų kontrolės postų būklė prasta. Todėl reikalingi parengiamieji veiksmai, įskaitant tam tikrų kontrolės postų statybą ir remontą.
            
         
               (5)
            
            
               2008 m. Komisija paskelbė kvietimą teikti paraiškas panašiems parengiamiesiems veiksmams vykdyti, bet nė viena iš gautų paraiškų neatitiko minimalių kvietimo reikalavimų, nes trūko informacijos apie projektų ekonominį perspektyvumą ir bendro finansavimo šaltinį.
            
         
               (6)
            
            
               Tikslinga šiems parengiamiesiems veiksmams skirti Bendrijos finansavimą. Biudžeto valdymo institucija 2009 m. Europos Bendrijų bendrajame biudžete su kontrolės postais susijusiems parengiamiesiems veiksmams skyrė 4 000 000 EUR.
            
         
               (7)
            
            
               Šis sprendimas yra finansavimo sprendimas pagal Reglamento (EB, Euratomas) Nr. 1605/2002 75 straipsnio 2 dalį ir Reglamento (EB, Euratomas) Nr. 2342/2002, 90 straipsnį.
            
         
               (8)
            
            
               Pagal Reglamento (EB, Euratomas) Nr. 1605/2002 83 straipsnį išlaidų patvirtinimas, leidimo išlaidoms išdavimas ir išmokėjimas turėtų būti užbaigtas per tokį laiką, kuris yra nustatytas įgyvendinimo taisyklėse.
            
         
               (9)
            
            
               Šios direktyvos taikymo tikslais tikslinga apibrėžti sąvoką „esminis pakeitimas“, kaip apibrėžta Reglamento (EB, Euratomas) Nr. 2342/2002 90 straipsnio 4 dalyje,
            
         NUSPRENDĖ:
   1 straipsnis
   Parengiamieji veiksmai, kaip nustatyta priede (toliau – parengiamieji veiksmai), patvirtinami.
   2 straipsnis
   Šiame sprendime vartojama Reglamento (EB) Nr. 1255/97 1 straipsnio 1 dalyje apibrėžta „kontrolės posto“ sąvoka.
   3 straipsnis
   Nustatyta didžiausia Bendrijos parama parengiamųjų veiksmų įgyvendinimui – 4 000 000 EUR, finansuotina pagal 2009 m. Europos Bendrijų bendrojo biudžeto 17 04 03 03 eilutę.
   4 straipsnis
   1.   Įgaliotasis pareigūnas gali daryti bet kokius šio sprendimo pakeitimus, kurie nelaikomi esminiais pagal Reglamento (EB, Euratomas) Nr. 2342/2002 90 straipsnio 4 dalį, atsižvelgiant į patikimo finansų valdymo ir proporcingumo principus.
   2.   Kumuliaciniai lėšų, skirtų pagal parengiamųjų veiksmų eilutę finansuojamiems veiksmams, pakeitimai, neviršijantys 10 % didžiausios 3 straipsnyje nustatytos paramos, nelaikomi esminiais pagal Reglamento (EB, Euratomas) Nr. 2342/2002 90 straipsnio 4 dalį, jeigu dėl jų labai nesikeičia parengiamųjų veiksmų pobūdis ir tikslas.
   
      Priimta Briuselyje, 2009 m. spalio 13 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 248, 2002 9 16, p. 1.
   
      (2)  OL L 357, 2002 12 31, p. 1.
   
      (3)  COM(2006) 13 galutinis.
   
      (4)  OL L 174, 1997 7 2, p. 1.
   
      PRIEDAS
      
         SU KONTROLĖS POSTAIS SUSIJĘ PARENGIAMIEJI VEIKSMAI 2009 M.
      
      1.1.   Įvadas
      
      Šiuos parengiamuosius veiksmus 2009 m. sudaro dvi įgyvendinimo priemonės. Remiantis parengiamųjų veiksmų tikslais, skiriamos biudžeto lėšos ir pagrindiniai veiksmai yra:
      
                  —
               
               
                  pirkimui (vykdoma tiesioginio centralizuoto valdymo būdu): 200 000 EUR,
               
            
                  —
               
               
                  dotacijoms (vykdoma tiesioginio centralizuoto valdymo būdu arba netiesioginio centralizuoto valdymo būdu, jeigu tai pavedama vykdomosioms įstaigoms): 3 800 000 EUR.
               
            1.2.   Pirkimas. Aukštos kokybės kontrolės postams skirtos sertifikavimo sistemos ekonominio pagrįstumo įvertinimas
      
      Bendras viešųjų pirkimų sutartims 2009 m. skirtas biudžetas yra 200 000 EUR.
      TEISINIS PAGRINDAS
      Parengiamieji veiksmai, kaip apibrėžta Reglamento (EB, Euratomas) Nr. 1605/2002 49 straipsnio 6 dalies b punkte.
      BIUDŽETO EILUTĖ
      17 04 03 03
      ORIENTACINIS NUMATOMŲ SUDARYTI SUTARČIŲ SKAIČIUS IR TIPAS
      Vienas tyrimas kontrolės postams skirtos sertifikavimo sistemos ekonominiam pagrįstumui įvertinti.
      NUMATOMŲ SUDARYTI SUTARČIŲ OBJEKTAS
      Tyrimo tikslai – surinkti informaciją apie dabartinę kontrolės postų būklę ir naudojimą Bendrijoje, siekiant nustatyti, kokiais kokybės kriterijais būtų galima apibrėžti aukštos kokybės kontrolės postus. Atliekant tyrimą išnagrinėjamas kontrolės postams skirtos sertifikavimo sistemos ekonominis pagrįstumas.
      ĮGYVENDINIMAS
      Įgyvendina tiesiogiai Sveikatos ir vartotojų reikalų generalinis direktoratas.
      ORIENTACINIS VIEŠŲJŲ PIRKIMŲ PROCEDŪROS PRADŽIOS TVARKARAŠTIS
      Planuojama, kad tyrimas truks ne ilgiau kaip šešis mėnesius ir bus atliekamas pagal bendrąjį susitarimą. Paslaugų teikimo prašymai pateikiami priėmus šį sprendimą.
      KONKRETI SUTARTIS
      Tyrimas atliekamas pagal 2009–2013 m. Sveikatos ir vartotojų reikalų generalinio direktorato bendrąjį susitarimą dėl vertinimo: žr. Vertinimo, poveikio vertinimo ir susijusių paslaugų teikimo sutartį; 3 dalis, Food Chain SANCO/2008/01/055 Lot 3.
      1.3.   Dotacijos kontrolės postų statybai arba remontui
      
      Dotacijos skiriamos pagal rašytinį susitarimą (toliau – susitarimas dėl dotacijų).
      TEISINIS PAGRINDAS
      Parengiamieji veiksmai, kaip apibrėžta Reglamento (EB, Euratomas) Nr. 1605/2002 49 straipsnio 6 dalies b punkte.
      BIUDŽETO EILUTĖ
      17 04 03 03
      METŲ PRIORITETAI, SIEKIAMI TIKSLAI IR PLANUOJAMI REZULTATAI
      Padaugėjus gyvūnų, vežamų keliais dideliais atstumais, iškilo būtinybė patobulinti kontrolės postus, kuriuose gyvūnai turi ilsėtis. Siekiant užtikrinti gyvūnų sveikatą ir gerovę, buvo būtina nustatyti specialiąsias priemones, kad būtų išvengta gyvūnų streso ir užkrečiamųjų ligų plitimo. Veiklos tikslas – skatinti labiau naudotis kontrolės postais ir užtikrinti aukštą kontrolės postų kokybę.
      ĮGYVENDINIMO PRIEMONĖS APRAŠYMAS IR TIKSLAS
      Veiksmas – aukštos kokybės kontrolės postų statyba arba remontas, siekiant patvirtinti bandomąją sertifikavimo sistemą, remiantis ekonominio pagrįstumo analizės rezultatais. Šiuo veiksmu siekiama paremti ekonomiškai perspektyvią aukštos kokybės kontrolės postams skirtą sertifikavimo sistemą, kad būtų gerinama dideliais atstumais vežamų gyvūnų gerovė.
      ĮGYVENDINIMAS
      Įgyvendina tiesiogiai Sveikatos ir vartotojų reikalų generalinis direktoratas.
      KVIETIMO TEIKTI PARAIŠKAS IR (ARBA) TIESIOGINIO SUTARTIES PASIRAŠYMO TVARKARAŠTIS IR ORIENTACINĖ SUMA
      Skelbiamas vienas kvietimas teikti paraiškas, kurio vertė 3 800 000 EUR. Veiksmas turi būti atliktas per 24 mėnesius nuo susitarimo dėl dotacijų pasirašymo dienos. Kvietimas teikti paraiškas skelbiamas atlikus 1.2 skirsnyje nurodytą ekonominio pagrįstumo vertinimą.
      DIDŽIAUSIA GALIMA BENDRO FINANSAVIMO SUMA
      70 %
      PAGRINDINIAI ATRANKOS IR PARAMOS SKYRIMO kriterijai
      
                  —
               
               
                  Atrankos kriterijai:
                  
                              —
                           
                           
                              pareiškėjo finansinis pajėgumas:
                              
                                          —
                                       
                                       
                                          pareiškėjai privalo įrodyti, kad jie turi finansinių galimybių finansuotinai veiklai vykdyti,
                                       
                                    
                                          —
                                       
                                       
                                          pareiškėjai privalo įrodyti, kad turi reikiamų nuosavų išteklių, kad galėtų prisidėti prie Bendrijos bendro finansavimo ir valdyti projekto valdymui reikalingus grynųjų pinigų srautus. Paramos gavėjui suteiktos dotacijos suma neturi viršyti jo kapitalo ir ilgalaikės skolos bendros sumos.
                                       
                                    
                        
                              —
                           
                           
                              Techninis ir profesinis pareiškėjo pajėgumas:
                              
                                          —
                                       
                                       
                                          pareiškėjai privalo turėti techninių ir profesinių gebėjimų bendrai finansuotiniems veiksmams atlikti. Pareiškėjai privalo pateikti įrodymų, kad turi žinių ir patirties su gyvūnais susijusios infrastruktūros ir gyvūnų vežimo srityje. Pareiškėjai turi pateikti per paskutinius trejus metus jų vykdytų projektų ir veiklos, ypač su šia sritimi susijusių projektų, patvirtinančiuosius dokumentus ir aprašymus. Taip pat reikia pateikti kiekvieno jų grupės nario išsamų gyvenimo aprašymą ir įrodyti projekto vadovo gebėjimą vadovauti, taip pat pateikti informacijos apie jo išsilavinimą, mokslinius laipsnius ir diplomus, profesinę patirtį, mokslinius tiriamuosius darbus ir publikacijas,
                                       
                                    
                                          —
                                       
                                       
                                          pareiškėjai privalo įrodyti, kad paraiškas pateikusios organizacijos yra įsipareigojusios siekti projekto tikslų ir remti numatytą kontrolės postų sertifikavimo sistemos įdiegimą. Pareiškėjai privalo pateikti įrodymų apie turimus ryšius ir tarptautinius suinteresuotuosius subjektus, su kuriais ketina konsultuotis, ypač sertifikavimo klausimais, ir kurių ištekliais ketina naudotis atlikdami parengiamuosius veiksmus.
                                       
                                    
                        
            
                  —
               
               
                  Paramos skyrimo kriterijai:
                  
                              —
                           
                           
                              taikomi šie bendri paramos skyrimo kriterijai:
                              
                                          —
                                       
                                       
                                          koncepcijos pagrįstumas (20 %),
                                       
                                    
                                          —
                                       
                                       
                                          darbo organizavimas ir valstybių narių, kuriose vykdoma veikla, kompetentingų institucijų ir (arba) organizacijų dalyvavimo mastas (30 %),
                                       
                                    
                                          —
                                       
                                       
                                          projekto aktualumas Bendrijai ir daugiklio efektas (30 %),
                                       
                                    
                                          —
                                       
                                       
                                          projekto išlaidų efektyvumo santykis (20 %).
                                       
                                    
                        
            DOTACIJOS SKYRIMO FORMA
      Rašytinis susitarimas